b'\n_START_ARTICLE_\nIvan Ocvirk (glasbenik)\n_START_SECTION_\n\xc5\xbdivljenje in delo\n_START_PARAGRAPH_\nPo kon\xc4\x8dani ljudski \xc5\xa1oli v \xc5\xa0o\xc5\xa1tanju je leta 1901 dokon\xc4\x8dal orglarsko \xc5\xa1olo v Celju. V letih 1901\xe2\x88\x921903 je bil organist v Gornjem Gradu in zborovodja pevskega dru\xc5\xa1tva\xc2\xa0\xc2\xbbGornji grad\xc2\xab, nato organist v \xc5\xa0entjurju (1903-1905), zatem pa je postal u\xc4\x8ditelj petja v fran\xc4\x8di\xc5\xa1kanskem semeni\xc5\xa1\xc4\x8du in vodja cerkvenega zbora v Sinju v Dalmaciji; od 1910\xe2\x80\x931911 je pou\xc4\x8deval v cerkvenoglasbeni \xc5\xa1oli v Regensburgu in na novem konservatoriju na Dunaju; od 1911\xe2\x80\x931913 je bil kapelnik mestnega pihalnega orkestra in vodja zbora ter organist v mestni \xc5\xbeupnijski cerkvi v Sisku, obenem pa \xc5\xa1e zborovodja v sinagogi in pri dru\xc5\xa1tvih Danica in Sloga. Leta 1913 se je vrnil na prej\xc5\xa1nje delavno mesto v Sinj in prevzel mesto kapelnika tamkaj\xc5\xa1njega pihalnega orkestra in u\xc4\x8ditelja petja na gimnaziji. Med vojno je 1915 osem mesecev vodil novo osnovani voja\xc5\xa1ki pihalni orkester v Sisku, nato se je vrnil v Sinj._NEWLINE_Kot skladatelj je komponiral vokalno in instrumentalno glasbo. Njegove skladbe so bile objavljene v raznih glasilih ter raznih glasbenih zbirkah in pesmaricah. Posebej, ve\xc4\x8dinoma v samozalo\xc5\xbebi pa so iz\xc5\xa1le: Deset napevov k blagoslovu (6 za me\xc5\xa1ani, 4 za mo\xc5\xa1ki zbor), Trije cerkveni napevi za me\xc5\xa1ani zbor, Nageljni (pesmi za me\xc5\xa1ani in mo\xc5\xa1ki zbor), Petero ma\xc5\xa1nih pesmi za me\xc5\xa1ani zbor, \xc5\xa0estero velikono\xc4\x8dnih pesmi za me\xc5\xa1ani zbor, Pred- in poigre za orgle ali harmonij, Skladbe za harmonij (1918), 12 zborova (mje\xc5\xa1. i mu\xc5\xa1kih), 14 zborova (mje\xc5\xa1. i mu\xc5\xa1kih). V rokopisu pa je ostalo ve\xc4\x8d skladb za klavir, orgle, salonski orkester in zborovske skladbe.'